SL Uradni list Evropske unije C 306/3

MNENJE KOMISIJE

z dne 27. novembra 2008

v skladu s členom 7 Direktive 98/37/ES Evropskega parlamenta in Sveta glede ukrepa prepovedi, ki so ga sprejeli madžarski organi v zvezi s kotno brusilko znamke MANS FRIEND MD-2007-139

(Besedilo velja za EGP)

(2008/C 306/02)

1. Uradno obvestilo madžarskih organov

Člen 2(1) Direktive 98/37/ES o približevanju zakonov držav članic o strojih določa, da države članice sprejmejo vse ustrezne ukrepe za zagotovitev, da se stroji, zajeti v Direktivi, lahko dajo v promet in začnejo uporabljati samo, če ne ogrožajo zdravja in varnosti ljudi, ter, kadar je primerno, domačih živali ali premoženja, če so pravilno nameščeni in vzdrževani in se uporabljajo za predvideni namen.

Člen 7(1) Direktive določa, da država članica ob ugotovitvi, da stroji z oznako „CE“, ki se uporabljajo v skladu s predvidenim namenom, lahko ogrozijo varnost ljudi in domačih živali ali premoženja, sprejme vse ustrezne ukrepe za umik takih strojev iz prometa, prepoved njihovega dajanja v promet, začetek uporabe ali uporabo ali za omejitev njihovega prostega pretoka. Država članica takoj obvesti Komisijo o vsakem takem ukrepu in navede razlog za svojo odločitev.

Madžarski organi so 23. julija 2007 obvestili Evropsko komisijo o ukrepu prepovedi, sprejetim v zvezi z dajanjem v promet ročne prenosne električne kotne brusilke znamke MANS FRIEND, tipa MF 125-110. Proizvajalec stroja je družba Jinhua Max-Power Tools Co., Ltd, Western Binhong Road 558, oddelek 2, Jinhua Industrial Area, Zhejiang, Kitajska, distribuira pa ga družba Baumann Hungary Ltd, H-1162 Budimpešta, János utca 118.

Dokumentacija, poslana Evropski komisiji, je vsebovala naslednje dokumente:

— certifikat št. 05SHW0991-01 z dne 10. maja 2005 za kotno brusilko tipa S1M-MP6-125, ki ga je izdala družba Interek Deutschland GmbH in s tem odobrila oznako „GS“ za kotno brusilko,

— certifikata št. JSH0411771 z dne 8. maja 2005 in št. 531226 z dne 10. maja 2005 za isti tip kotne brusilke S1M-MP6-125, ki ju je izdala družba Intertek ETL SEMKO, Šanghaj,

— izjavo družbe Max-power Tools Co. z dne 12. julija 2006 o enakovrednosti kotne brusilke tipa S1M-MP6-125 in izdelka tipa MF 125-110, za katerega velja madžarski ukrep,

— ES-izjavo o skladnosti, ki jo je pripravila družba Baumann Hungary Kft., z dne 18. julija 2006 v zvezi s certifikatom št. JSH0411771.

V skladu s členom 7(2) Direktive se po posvetovanju z zadevnima strankama od Komisije zahteva, da odloči, ali je takšen ukrep upravičen ali ne. Če Komisija ugotovi, da je ukrep upravičen, obvesti države članice, da lahko sprejmejo vse ustrezne ukrepe v zvezi z zadevnimi stroji v skladu s svojimi obveznostmi iz člena 2(1).

2. Razlogi, ki so jih navedli madžarski organi

Ukrep, ki so ga sprejeli madžarski organi, izhaja iz neskladnosti kotne brusilke z naslednjimi bistvenimi zdravstvenimi in varnostnimi zahtevami iz Priloge I k Direktivi 98/37/ES (s sklicevanjem na specifikacije usklajenih evropskih standardov EN 50144-1:1998 „Varnost električnih ročnih orodij – 1. del: plošne zahteve“ in EN 50144-2-3:2002 „Varnost električnih ročnih orodij – 2-3. del: Posebne zahteve za brusilnike, diskovne peskalnike in polirnike“, ki so navedene v proizvajalčevi ES-izjavi o skladnosti).

1.5.1 Električno napajanje

Notranje žice niso bile pritrjene, kar predstavlja nevarnost električnega udara.

1.5.6 Tveganje požara

Med toplotnim preskušanjem se je stroj vnel, pojavili so se dim in plameni, nato pa se je stroj ustavil.

1.7.4 Navodila za uporabo

Navodila za uporabo niso vsebovala večine splošnih navodil za varnost niti posebnih navodil za kotno brusilko.

1.7.3 Označevanje

Proizvajalec in leto proizvodnje na kotni brusilki niso bili navedeni.

3. Mnenje Komisije

Komisija je 15. novembra 2007 pisala družbama Jinhua Max-power Tools Co. in Baumann Hungary Kft., ki sta podpisali ES-izjavo o skladnosti, in ju pozvala, naj sporočita svoje pripombe glede ukrepa, ki so ga sprejeli madžarski organi.

Komisija je 15. novembra 2007 pisala tudi družbama Intertek ETL SEMKO, Šanghaj in Intertek Deutschland Gmbh, ki sta izdali certifikata o skladnosti za kotno brusilko tipa S1M-MP6-125, ki naj bi bila enakovredna kotni brusilki tipa MF 125-110, za katero velja madžarski ukrep.

Do danes družbe Baumann Hungary Kft., Intertek ETL SEMKO in Intertek Deutschland Gmbh niso odgovorile.

Družba Jinhua Max-power Tools Co. je 19. decembra 2007 v odgovoru navedla, da nikoli niso proizvajali ali dobavljali kotne brusilke znamke „Mans Friend“. Trdili so tudi, da so kitajski organi raziskali dokumentacijo, vendar niso ugotovili, kdo je zlorabil njihove certifikate in ime.

Glede na razpoložljivo dokumentacijo in pripombe zadevnih strank Komisija meni, da so madžarski organi dokazali, da stroj, za katerega velja ukrep prepovedi, ni v skladu z zgoraj navedenimi bistvenimi zdravstvenimi in varnostnimi zahtevami. Te neskladnosti povzročajo resno tveganje za osebe, ki zadevni stroj uporabljajo.

Zato Komisija po izvedbi predpisanega postopka meni, da je ukrep, ki so ga sprejeli madžarski organi, utemeljen.